钦定古今图书集成/方舆汇编/职方典/第1405卷 > 《阳朔山水记》曹学佺
## 钦定古今图书集成/方舆汇编/职方典/第1405卷 > 《阳朔山水记》曹学佺

人知漓水之分于湘仅得十之三，而不知湘源之分
于漓已得各半。余考阳朔县之名而始知焉。夫朔者
北也，海阳山与灵川直，其位置在兴安县之南、阳朔
县之北，各八九十里，故县名阳朔。取之海者，泉盛大
之称，水北曰阳，故山名海阳。其水北趋而分湘、漓者
为龙岩，又东南出泉曰掉岩，其水下阳朔，一山二岩，
分湘、漓、朔为三水，故俗谚云：“三山海阳。”而《汉书》亦曰：
“或下漓津，或下阳朔也。”《湘中记》云：“湘水之出于阳朔，
则觞为之舟，至洞庭，日月若入于其中。”是知阳朔亦
湘源也。唐吴《武陵县厅壁记》云：“群山发海峤，顿伏腾
走，千里而北。又发衡、巫，千馀里而南，咸会于阳朔。阳
朔经四百里，孤崖绝𪩘，森耸骈植，类”三峰九疑，析城
天柱者，凡数十里。以今观之，海峤、衡、巫诸山会于阳
朔者，盖指海阳山而言，非阳朔县也。县隋时置，盖分
自始安者，而金石古文有“汉阳朔砖”四字，是必以阳
朔山而抟埴焉者也。阳朔之水入漓者，在县理为都
荔水，以岸旁出香草，汉乐章都荔逐芳即此，一名都
利。注《水经》云：“漓水又南迳都利山者也。”又东晖水在
县西北，双月溪在县东南，各三里许，达于桂江。又西
溪发源西山，曲折绕明珠洞前入桂水。又县北三十
里之兴平水，源出宝子山，南流者为兴平，与桂江合。
余舣舟而上，兴平有巨石可憩，时乐其山水环抱而
寄宿焉。其是日之游于塘山，山下涌泉，潴流为渊，傍
有乳洞，穗滴珠流，观源之水出焉。洞室层别，前黝后
明。穴舟以入，中塞复通。或卧而撑，或炬而视，或风抟
衣，或𪾢浸咡。虽端州之星岩，金华之三洞，致相仿佛，
而幻奇莫能敌也。又西十馀里为犀潭，龙济、松江二
桥水汇处，中有石穴，云犀所藏。岸傍细草如茸，呼曰
“犀草”，可编而席。又二十里而舟中忽闻如雷鼓者，亟
启窗视之，则有飞泉涌自山椒，悬石百级，飞舞而下，
如挂银河，入于桂水。余曩作《瀑园记》，谓桂州多山而
少瀑。及观此，始悔其言之误也。余前一夕宿于龙头
矶，而观所谓荷叶洞者，洞中悬石如张盖，垂垂下覆，
旁窥则似衰荷败叶之袅袅从风而坠，已诧其甚奇，
而不意明晨之得观瀑于空，穴舟于崖，又及宿兴平
之为愈快也。然自桂入朔，首绣山，次画山，彩翠交错，
峰峦秀丽，各如其名。将至县二十里，则有寨山四，固
稠塞，湖南马氏之所戍也。其下为读书岩，唐曹祠部
邺之读书于此，今之祠。祠部在龙头山，其家耳。后舍
为慈光寺，寺久亦废，故解大绅诗有“年深寺废无人
住，惟有古岩闻读书”之句。近日邑李廉莫以光始兴
复之，余另为记。又过碧莲山，危峦叠嶂，簇如莲花，县
治扆焉，即唐沈彬诗“碧莲峰里住人家”者。县之左峡
为屏障山，正方如屏。宋陶弼诗“群境尖中折，人家缺
处安”是也。治南数百武为鉴山，其石光莹，时见人物
车马之状。又五里为鸟山，滨江，其形如鸟，舒翅“而立。”
又有东人山，去县东南十五里，状似人冠带而拱揖。
其西亦有石，如人冠带，若坐而受之者。此皆得自舟
中，意其或异，杖策以从，尚嫌其流之迅，然一日为三
日程矣。而车马之路，则繇县背，即吴武陵所称“凡数
十里，群峰森耸，如楼如阙，如竿如旗，如阵将合，如战
将溃”者也。规之当在县南北各二十里间。北至翠屏
公馆，则如剧之将毕，眩之将收，看场人散，啧啧叹息，
尚在喉吻。南入广福岩，是窥武库之始，有若堂殿，有
若幢旛，有若龙爪，有若燕巢，而外则溪桥杂树，蔽亏
道左，宛若桃源矣。